ΓΡΑΠΤΗ ΕΡΩΤΗΣΗ E-2462/98

υποβολή: Honório Novo (GUE/NGL) προς την Επιτροπή

(30 Ιουλίου 1998)

Θέμα: Οδικές και σιδηροδρομικές προσβάσεις στο εμπορικό λιμάνι της Viana dο Castelo

Η Γενική Διεύθυνση Λιμένων, Ναυσιπλοΐας και Ναυτιλιακών Μεταφορών και ο Δήμος Viana du Castelo έχουν προγράμματα για την κατασκευή οδικών και σιδηροδρομικών προσβάσεων στο εμπορικό λιμάνι Viana dο Castelo, τα οποία ευρίσκονται στη φάση της μελέτης.

Για την κατασκευή των προσβάσεων αυτών ζητήθηκε ήδη κοινοτική συγχρηματοδότηση στο πλαίσιο του Δεύτερου Κοινοτικού Προγράμματος Στήριξης.

Οι ως άνω μελέτες και προγράμματα πραγματοποιούνται χωρίς να έχουν εξετασθεί οι επιπτώσεις τους στο περιβάλλον και γι' αυτό αμφισβητούνται ανοιχτά από τους πολίτες της περιοχής και από διάφορες οργανώσεις για την προστασία του περιβάλλοντος. Τα σχέδια, εκτός άλλων στοιχείων πολύ αμφιλεγόμενων από περιβαλλοντικής απόψεως καθώς και από απόψεως φυσικού τοπίου, προβλέπουν την πλήρη επιχωμάτωση τελμάτων και υγρότοπων, οικοδόμηση επί της κοίτης του ποταμού Lima, οικοδόμηση σε προστατευόμενες οικολογικές περιοχές και σε προστατευόμενες εθνικές γεωργικές ζώνες, καθώς επίσης σε ζώνες όπου υπάρχουν βιότοποι ευρωπαϊκού ενδιαφέροντος οι οποίοι έχουν συμπεριληφθεί στο πρόγραμμα CORINE. Τέλος, προβλέπουν οικοδόμηση σε ζώνες που περιλαμβάνονται στην "εθνική κατάσταση τοποθεσιών" που προβλέπεται από την οδηγία 92/43/ΕΚ(1) και έχουν συμπεριληφθεί στο δίκτυο NATURA 2000 (τοποθεσία 3, κωδικός 134-000 - εκβολή του ποταμού Lima).

Συν τοις άλλοις, οι ως άνω αρχές της Πορτογαλίας δήλωσαν δημοσία ότι δεν είναι διατεθειμένες να εξετάσουν τις εναλλακτικές λύσεις που προτείνουν διάφορες οργανώσεις, ενώσεις ή δημόσια πρόσωπα. Στο ανωτέρω πλαίσιο ζητώ από την Επιτροπή να με πληροφορήσει τα εξής:

1. Υποβλήθηκε ήδη υποψηφιότητα για τη συγχρηματοδότηση της κατασκευής των οδικών και σιδηροδρομικών προσβάσεων στο εμπορικό λιμάνι της Viana dο Castelo; Εάν ναι, η Ευρωπαϊκή Επιτροπή δύναται να αποδεχθεί αυτή την υποψηφιότητα η οποία δεν βασίζεται σε μελέτες περιβαλλοντικών επιπτώσεων που να έχουν διενεργηθεί κατά τρόπον ανεξάρτητο και από φορείς που είναι όντως ξένοι προς τους αναδόχους των προγραμμάτων;

2. Πώς σκοπεύει η Ευρωπαϊκή Επιτροπή να συμβάλει ώστε να εξετασθούν και να ληφθούν όντως υπόψη εναλλακτικές λύσεις για τις εν λόγω μελέτες και σχέδια;

Απάντηση της κας Wulf-Mathies εξ ονόματος της Επιτροπής

(8 Οκτωβρίου 1998)

Έως τώρα, το μόνο έργο που συγχρηματοδοτήθηκε από το Ευρωπαϊκό Ταμείο Περιφερειακής Ανάπτυξης στο λιμάνι του Viana do Castelo αφορά τη βελτίωση της θαλάσσιας πρόσβασης (βυθοκορήσεις). Εξάλλου, η Επιτροπή συγχρηματοδότησε τις προκαταρκτικές μελέτες του σιδηροδρομικού έργου και το προσχέδιο της οδικής πρόσβασης καθώς και τη μελέτη για την επίδραση του περιβάλλοντος στο οδικό έργο.

Είναι χρήσιμο να υπενθυμίσουμε ότι, για τα έργα κόστους χαμηλότερου των 25 εκατ. ECU, οι εθνικές αρχές οφείλουν αν ελέγξουν εάν τα επιλεχθέντα έργα για την κοινοτική συγχρηματοδότηση τηρούν όλους τους διοικητικούς και νομικούς όρους, μεταξύ των οποίων και η τήρηση των ισχυόντων περιβαλλοντικών κανόνων. Η Επιτροπή έχει τη δυνατότητα να ελέγξει εάν όλοι αυτοί οι όροι τηρήθηκαν κατά τη διάρκεια των επιτροπών παρακολούθησης των συγχρηματοδοτουμένων προγραμμάτων.

Όσον αφορά την ενδεχόμενη επίδραση των προαναφερθέντων έργων στις φυσικές αξίες της ζώνης (πανίδα, χλωρίδα και οικότοποι), θα πρέπει να εφαρμοστούν οι διατάξεις της οδηγίας 92/43/ΕΟΚ του Συμβουλίου, της 21ης Μαΐου 1992 για τη διατήρηση των φυσικών οικοτόπων καθώς και της άγριας χλωρίδας και πανίδας(2), ιδίως εκείνες που προβλέπονται στο άρθρο 6, οι οποίες περιλαμβάνουν την κατάλληλη εκτίμηση των επιπτώσεων καθώς και τη μελέτη των εναλλακτικών λύσεων όταν η ζώνη η οποία αποτελεί αντικείμενο παρέμβασης εντάσσεται πραγματικά σε φυσικό οικότοπο οικονομικής σημασίας που προτάθηκε από την Πορτογαλία το 1997 για να αποτελέσει τμήμα του δικτύου Natura 2000, σε συμφωνία με το άρθρο 4 της εν λόγω οδηγίας.

Πρόσφατα υποβλήθηκε καταγγελία στην Επιτροπή για τα έργα αυτά. Η Επιτροπή εξετάζει αυτή τη στιγμή την εν λόγω καταγγελία για να ελέγξει τήρηση των στόχων διατήρησης της φύσης όπως προβλέπεται στην εν λόγω οδηγία.

(1) ΕΕ L 206 της 22.7.1992, σελ. 7.

(2) ΕΕ L 206 της 22.7.1992.